நாட்டில் 141 மாவட்டங்கள் வறட்சியால் பாதிக்கப்பட்டுள்ளன என்று மாநிலத் தலைமைச் செயலாளர்கள் கூட்டத்தில் பிரதமர் மன்மோகன்சிங் தகவல் தெரிவித்துக் கொண்டு இருக்கும் நேரத்தில், பீகாரில் இப்படியான காட்சிகள் அரங்கேறிக்கொண்டு இருக்கின்றன. தென்மேற்கு பருவ மழை பொய்த்துள்ளதால், குறுவை சாகுபடியில் 60 லட்சம் ஹெக்டேர் அளவிற்கு நெல் உற்பத்தி பாதிக்கப்பட்டுள்ளது என்றும், இதனால் அத்தியாவசியப் பொருட்களின் விலைகள் மேலும் அதிகரிப்பதை மக்கள் தயாராகிக்கொள்ள வேண்டும் என்றும் அவர் எச்சரித்துக்கொண்டு இருக்கும்போது, இன்னொரு புறத்தில் அந்தக் கிராமத்து மனிதர்கள் இப்படி வருணபகவானிடம் முறையிட்டுக் கொண்டு இருக்கிறார்கள். உற்பத்தி சார்ந்த விவசாயத்தை ஏறத்தாழ புறக்கணித்து, பங்குச் சந்தையை மட்டுமே தேசத்தின் வளர்ச்சிக்கு அளவுகோலாக பார்ப்பவர்கள் இந்த செய்திக்கு என்ன முக்கியத்துவம் கொடுக்கப் போகிறார்கள் எனத் தெரியவில்லை.